Read in English . 41 uffiċjal tal-pulizija ġew rikonoxxuti tal-ħidma li wettqu fl-2020. Fosthom kien hemm l-uffiċjal tal-pulizija li salva lil tifla li kienet qed tifga, uffiċjali li salvaw persuna li kienet se tagħmel suwiċidju, oħrajn li sabu kenn għal persuna bla saqaf fuq rasha, u oħrajn li sabu vettura misruqa meta ma kinux xogħol. Il-Ministru għall-Intern Byron Camilleri flimkien mal-Kummissarju tal-Pulizija Angelo Gafà dalgħodu ppresedew iċ-ċerimonja tal-għoti ta' ċertifikati u premjijiet lill-membri tal-Korp li ddistingwew ruħhom b'għemilhom waqt il-qadi ta' dmirijiethom matul is-sena li għaddiet. L-Ispettur Keith Vella, stazzjonat fid-Dipartiment tal-Investigazzjonijiet tar-Reati Finanzjarji, ingħata il-premju tal-Pulizija tas-Sena għall-impenn, l-integrità u l-inizjattiva li wera fl-investigazzjonijiet li kien responsabbli minnhom, kif ukoll tal-ħidma impekkabbli tiegħu fi ħdan l-Iskwadra ta' Kontra l-Ħasil tal-Flus. Il-membri tal-Iskwadra tat-Taqsima tal-Protezzjoni tal-Ambjent li kienet magħrufa bħala l-ALE, ingħataw ċertifikat ta' mertu tas-servizz li taw, sabiex tiġi kkontrollata l-imxija tal-COVID-19 f'Malta. Xi xhur ilu Filmat: Pulizija jsalva l-ħajja ta' tifla ta' sentejn li kienet qed tifga Il-Ministru Camilleri sellem il-ħidma tal-uffiċjali li bl-azzjonijiet tagħhom għamlu differenza fil-ħajja tan-nies. "Intom l-eroj tal-poplu tagħna. Iżda lil hinn miċ-ċertifikati nemmen li l-akbar rikonoxximent huwa s-sodisfazzjon li għandkom tħossu meta tilbsu dik l-uniformi u sservu lill-komunità". Fid-diskors tiegħu huwa spjega kif is-sena l-oħra saru numru ta' bidliet fil-Korp tal-Pulzija fosthom l-introduzzjoni tal-istrateġija ta' trasformazzjoni li se sservi ta' bażi biex ikompli l-proċess ta' tiġdid. Fid-diskors tiegħu l-Kummissarju tal-Pulizija qal li m'hawnx isbaħ milli l-Korp jonora l-aqwa riżorsa li għandu, partikolarment f'sena ta' sfidi kbar fejn il-Korp kien pedina importanti biex tkompli tiġi mħarsa s-sigurtà tal-poplu. Il-Kummissarju qal li s-sena 2020 se tibqa' mnaqqxa bħala s-sena fejn ġew solvuti diversi reati kumplessi u serji, imma wkoll is-sena fejn kien hemm rekord fit-tnaqqis tar-reati b'mod ġenerali, partikolarment is-serq. Iżda, li fl-istess waqt kien hemm żieda ta' rapporti f'oqsma partikolari, pereżempju l-vjolenza domestika, li allura jfisser li l-pubbliku qed jibni aktar fiduċja fil-Pulizija. Il-Kummissarju temm id-diskors billi ħeġġeġ biex tkompli tiġi attwata l-missjoni tal-Korp "li nipprovdu servizz professjonali u fdat biex niżguraw pajjiż sikur bi sħubija mal-komunità". Iċ-ċerimonja saret fis-Sala Vilhena fil-Kwartieri Ġenerali tal-Pulizija, fejn ġiet iċċelebrata wkoll quddiesa mill-Kappillan tal-Korp, Fr Raymond Bonnici OFM. #td_uid_2_5ffdb5f3275fa .td-doubleSlider-2 .td-item1{background:url(https://cdn.newsbook.com.mt/wp-content/uploads/2021/01/10183309/C39A1491-80x60.jpeg) 0 0 no-repeat}#td_uid_2_5ffdb5f3275fa .td-doubleSlider-2 .td-item2{background:url(https://cdn.newsbook.com.mt/wp-content/uploads/2021/01/10183334/C39A1491-1-80x60.jpeg) 0 0 no-repeat}#td_uid_2_5ffdb5f3275fa .td-doubleSlider-2 .td-item3{background:url(https://cdn.newsbook.com.mt/wp-content/uploads/2021/01/10183246/C39A1545-80x60.jpeg) 0 0 no-repeat} 1 minn 3